Document ID: 32013R1266

KOMISIJAS ĪSTENOŠANAS REGULA (ES) Nr. 1266/2013
(2013. gada 5. decembris)
par nosaukuma ierakstīšanu Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā (Holsteiner Tilsiter (AĢIN))
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
tā kā:
(1)
Ar Regulu (ES) Nr. 1151/2012 ir atcelta un aizstāta Padomes 2006. gada 20. marta Regula (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2).
(2)
Saskaņā ar Regulas (EK) Nr. 510/2006 6. panta 2. punktu Vācijas pieteikums, kurā lūgts reģistrēt nosaukumu Holsteiner Tilsiter, ir publicēts Eiropas Savienības Oficiālajā Vēstnesī (3).
(3)
Saskaņā ar Regulas (EK) Nr. 510/2006 7. panta 3. punkta b) apakšpunktu apvienības Dairy Australia Limited, Dairy Companies Association of New Zealand un Consortium for Common Food Names iesniedza iebildumus pret šā nosaukuma reģistrāciju. Šie iebildumi saskaņā ar minētās regulas 7. panta 3. punktu ir atzīti par pieņemamiem.
(4)
Minētajos iebildumos jo īpaši tiek uzsvērts, ka šā nosaukuma reģistrācija apdraudētu tādu nosaukumu, preču zīmju vai produktu pastāvēšanu, kuri likumīgi bijuši tirgū vismaz piecus gadus pirms publikācijas dienas, kas paredzēta 6. panta 2. punktā, un ka nosaukums, par kuru iesniegts pieteikums reģistrācijai, ir vispārīgs.
(5)
Ar 2013. gada 2. maija vēstuli Komisija aicināja ieinteresētās puses uzsākt apspriedes par šo jautājumu.
(6)
Starp Vāciju un iebildumu cēlājiem norādītajā trīs mēnešu termiņā tika panākta vienošanās, par kuru Komisija tika informēta 2013. gada 16. jūlijā.
(7)
Iepriekšminētajās apspriedēs noskaidrojās, ka iebildumu cēlājiem bija šaubas galvenokārt par terminiem Tilsit un Tilsiter, jo termins Tilsiter ir daļa no saliktā nosaukuma Holsteiner Tilsiter. Tomēr ražotāja iesniegtais nosaukuma aizsardzības pieprasījums attiecas uz visu salikto nosaukumu. Saskaņā ar Regulas (ES) Nr. 1151/2012 13. panta 1. punkta pēdējo daļu nosaukumus Tilsit un Tilsiter var turpināt izmantot Savienības teritorijā, ja tiek ievēroti tās tiesību sistēmā piemērojamie principi un noteikumi.
(8)
Tāpēc nosaukums Holsteiner Tilsiter būtu jāieraksta Aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā,
IR PIEŅĒMUSI ŠO REGULU.
1. pants
Regulas pielikumā minētais nosaukums ar šo tiek ierakstīts reģistrā.
Atkāpjoties no pirmās daļas, nosaukumus Tilsit un Tilsiter var turpināt izmantot Savienības teritorijā, ja tiek ievēroti tās tiesību sistēmā piemērojamie principi un noteikumi.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 5. decembrī

Labels: 3
18
17